A BIZOTTSÁG HATÁROZATA
(2005. március 2.)
Észtország, Lettország, Litvánia és Málta számára az Avena fatuának a gabonavetőmagokban való előfordulása vonatkozásában szigorúbb követelmények elfogadásának engedélyezéséről
(az értesítés a C(2004) 462. számú dokumentummal történt)
(Csak az észt, lett, litván és máltai nyelvű szöveg hiteles.)
(EGT-vonatkozású szöveg)
(2005/200/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonavetőmagok forgalmazásáról szóló, 1966. június 14-i 66/402/EGK tanácsi irányelvre (1) és különösen annak 14. cikke (1) bekezdése a) pontjára,
tekintettel az Észt Köztársaság, a Lett Köztársaság, a Litván Köztársaság és a Máltai Köztársaság által benyújtott kérelemre,
mivel:
(1)
A 66/402/EGK irányelv megengedi az Avena fatuának a gabonavetőmagokban való előfordulását.
(2)
Észtország, Lettország, Litvánia és Málta a 66/402/EGK irányelvben előírtaknál szigorúbb szabályok alkalmazásának engedélyezését kérte a gabonavetőmagok forgalmazása vonatkozásában.
(3)
Észtország, Lettország, Litvánia és Málta a 66/402/EGK irányelvben előírtaknál szigorúbb szabályoknak veti alá helyi gabonavetőmag-termelését. Ezenkívül ezekben a tagállamokban kampány folyik az Avena fatuának az ott termesztett gabonavetőmagvakban való előfordulása megszüntetésére.
(4)
Következésképpen indokolt, hogy Észtország, Lettország, Litvánia és Málta engedélyt kapjon arra, hogy a 66/402/EGK irányelvben előírtaknál szigorúbb szabályokat foganatosítson a más országokból származó gabonavetőmagok forgalmazása vonatkozásában.
(5)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
Észtország, Lettország, Litvánia és Málta engedélyt kap annak előírására, hogy a területükön forgalmazandó gabonavetőmagokat a 66/402/EGK irányelv 11. cikke rendelkezései szerint olyan hivatalos bizonyítvány kísérje, amely igazolja, hogy a termék megfelel a 74/268/EGK bizottsági irányelv (2) 2. cikkében meghatározott feltételeknek.
2. cikk
Észtország, Lettország, Litvánia és Málta értesíti a Bizottságot, hogy mely időponttól és milyen módon kíván élni az 1. cikkben megadott engedéllyel.
Amikor Észtország, Lettország, Litvánia és Málta foganatosítja az 1. cikkben megadott engedély szerinti intézkedéseket, haladéktalanul tájékoztatja a Bizottságot az adott intézkedésekről, illetve alkalmazásuk életbe lépésének időpontjáról.
A Bizottság tájékoztatja erről a többi tagállamot.
3. cikk
E határozat címzettjei az Észt Köztársaság, a Lett Köztársaság, a Litván Köztársaság és a Máltai Köztársaság.
Kelt Brüsszelben, 2005. március 2-án.